Møbelforretningen Heile Møbler i Frederikshavn, der har hjemme på Maigårdsvej i det nordlige Frederikshavn havde natten til onsdag ubudne gæster, der afslog at bruge hovedindgangen, men i stedet smadrede en rude i butiksfacaden. Herfra fik indbrudstyven eller -tyvene adgang til butikken, og så blev der ellers stjålet fire dyre PH-lamper. - De kom afsted med tre bordlamper og så en "Koglen", fortæller vagtchef ved Nordjyllands Politi Poul Badsberg. Politiet fik via butikkens alarmsystem melding om indbrudet klokken 00.24, men ingen så indbruddet ske, og da en patrulje kom til stedet var tyven eller tyvene ikke at se nogen steder. - Vi har ikke noget signalement eller andet at gå efter, desværre, siger vagtchefen der gætter på at lamperne nu vil blive forsøgt solgt som hælervarer.

Opsummering:
Ukendte gerningsmænd brød natten til onsdag ind i Heile Møbler i Frederikshavn.